**Nr. 27682/21.04.2022**

**PROIECT DE HOTĂRÂRE**

**privind aprobarea Normelor metodologice pentru reglementarea procedurilor aplicate de către furnizorul ajutorului de stat/ de minimis pentru stoparea/recuperarea ajutorului de stat/de minimis aprobat pentru rezidenții Parcului Industrial “Sepsiipar”**

**Consiliul Local al Municipiului Sfântu Gheorghe, în şedinţă ordinară;**

Având în vedere Referatul de aprobare al primarului municipiului Sfântu Gheorghe;

În temeiul dispozițiilor legale cuprinse în art. 25 alin. (5) din Ordonanța de urgență nr. 77/2014 privind procedurile naționale în domeniul ajutorului de stat, precum și pentru modificarea și completarea Legii concurenței nr. 21/1996, cu modificările și completările ulterioare;

Având în vedere Raportul de specialitate al Direcției Generale Economice și Finanțe Publice Municipale nr. 27683/21.04.2022;

Având în vedere referatele Comisiilor de specialitate ale Consiliului Local al Municipiului Sfântu Gheorghe;

În conformitate cu dispozițiile art. 14 alin. (3) și alin. (4) a Schemei privind acordarea ajutoarelor de minimis pentru investițiile realizate în parcurile industriale, aprobată prin Ordinul Ministerului Dezvoltării Regionale și Administrației Publice nr. 2980/2013 privind aprobarea condițiilor de acordare a măsurilor de sprijin pentru investițiile realizate în parcurile industriale;

În condițiile Regulamentului (UE) nr. 1407/2013 al Comisiei din 18 decembrie 2013 privind aplicarea articolelor 107 și 108 din Tratatul privind funcționarea Uniunii Europene ajutoarelor de minimis, respectiv ale Regulamentului nr. 972 din 2 iulie 2020 de modificare a Regulamentului (UE) nr. 1407/2013 în ceea ce priveşte prelungirea aplicării sale şi de modificare a Regulamentului (UE) nr. 651/2014 în ceea ce priveşte prelungirea aplicării sale şi ajustările relevante;

În condițiile Legii nr. 186 din 25 iunie 2013 privind constituirea şi funcţionarea parcurilor industriale;

În baza dispozițiilor Legii nr. 227/2015 privind Codul Fiscal, cu modificările și completările ulterioare referitoare la facilitățile fiscale ce pot fi acordate pentru rezidenții parcurilor industriale ;

Având în vedere parcurgerea procedurii prevăzute la art. 7 din Legea nr. 52/2003 privind transparenţa decizională în administraţia publică, republicată, cu modificările ulterioare;

În conformitate cu prevederile art. 129 alin. (2) lit. b) și alin. (4) lit. f) din OUG nr. 57/2019 privind Codul administrativ, cu modificările și completările ulterioare;

În temeiul art. 139 alin. (3) lit. c) și art. 196 alin. (1) lit. a) din OUG nr. 57/2019 privind Codul administrativ, cu modificările și completările ulterioare;

**HOTĂRĂŞTE**

 **ART. 1.** - Se aprobă Normele metodologice pentru reglementarea procedurilor aplicate de către Municipiul Sfântu Gheorghe pentru stoparea/recuperarea ajutorului de stat/de minimis aprobat pentru rezidenții Parcului Industrial “Sepsiipar”, conform anexei la prezenta hotărâre, din care face parte integrantă.

 **ART. 2. -** Cu executarea prevederilor prezentei hotărâri se încredințează primarul municipiului Sfântu Gheorghe, Direcția Generală Economică și Finanțe Publice Municipale și Direcția Urbanism din cadrul Primăriei municipiului Sfântu Gheorghe și Comisia de evaluare a cererii de acord de principiu numită prin Dispoziția nr. 1332/2016 cu modificările și completările uletrioare.

Sfântu Gheorghe, la \_\_\_\_\_\_\_\_\_\_\_

**PREŞEDINTE DE ŞEDINŢĂ**

**Anexa H.C.L. nr. \_\_\_\_/2022**

**NORME METODOLOGICE**

**pentru reglementarea procedurilor aplicate de către furnizorul ajutorului de stat/ de minimis pentru stoparea/recuperarea ajutorului aprobat pentru**

**rezidenții Parcului Industrial “Sepsiipar”**

**CAPITOLUL I: Domeniul de aplicare**

 **Art. 1. -** Prezenta normă asigură cadrul legal al procedurilor de monitorizare, stopare și recuperare a ajutoarelor plătite de furnizorul ajutorului de stat/ de minimis rezidenților Parcului industrial.

 **Art. 2. -** Normele metodologice cuprind dispoziții privind competența organelor implicate în monitorizarea ajutoarelor de stat/ de minimis plătite rezidenților Parcului industrial, documentele emise în cursul activității și cuprinsul acestora, respectiv natura juridică a activității desfășurate.

**CAPITOLUL II:** **Stoparea şi recuperarea ajutoarelor de stat aprobate de Consiliul local al Municipiului Sfântu Gheorghe, ca urmare a monitorizării ajutoarelor de stat/de minimis aprobate rezidenților Parcului industrial**

 **Art. 3. -** (1) Consiliul local al Municipiului Sfântu Gheorghe, prin structurile din aparatul propriu, are obligaţia monitorizării ajutoarelor de stat, de minimis pe care le administrează.

 (2) Procesul de monitorizare, prevăzut la alin. (1), se realizează prin solicitări de informaţii de la întreprinderile beneficiare, precum şi prin controale la faţa locului.

 (3) Procesul de monitorizare a ajutoarelor de stat/de minimis vizează verificarea următoarelor aspecte:

 a) îndeplinirea condiţiilor prevăzute în legislaţia europeană în domeniul ajutorului de stat;

 b) îndeplinirea condiţiilor prevăzute în deciziile de autorizare a schemelor de ajutor de stat sau a ajutorului de stat individual;

 c) îndeplinirea condiţiilor prevăzute în actele normative/administrative prin care se instituie scheme de ajutor de stat/de minimis/ajutoare de stat individuale şi acorduri pentru finanţare.

 **Art. 4. -** În situaţia în care structurile responsabile cu implementarea și monitorizarea schemelor de ajutor de stat constată nerespectarea condiţiilor de acordare a ajutoarelor de stat/de minimis, se emite o decizie în conformitate cu art. 25 alin. (4) din Ordonanţa de urgenţă a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, aprobată cu modificări şi completări prin Legea nr. 20/2015, cu modificările ulterioare, care, în funcţie de situaţia constatată, poate fi de:

 a)stopare a acordării de ajutoare de stat/de minimis;

 b)recuperare parţială/totală a ajutorului de stat/de minimis, inclusiv a dobânzilor aferente.

 **Art. 5. -** Deciziile prevăzute la art. 2 au caracter de titlu executoriu.

 **Art. 6. -** (1) Deciziile de stopare a acordării ajutoarelor de stat/de minimis sau de recuperare totală ori parţială a acestora sunt elaborate de către Direcția Generală Economică și Finanțe Publice Municipale din cadrul Primăriei municipiului Sfântu Gheorghe, la propunerea Comisiei de evaluare a cererii de acord de principiu, numită în continuare Comisie responsabilă cu implementarea schemelor de ajutor de stat/ de minimis, respectiv monitorizarea ajutoarelor de stat/ de minimis acordate, pe baza informaţiilor primite de la beneficiarii de ajutor de stat, ori alte entități furnizoare de informații cu incidență în monitorizarea ajutoarelor de stat/ de minimis.

 (2) Modelele deciziei de stopare şi de recuperare sunt prevăzute în anexele nr. 1 şi 2, care fac parte integrantă din prezentele norme metodologice.

**CAPITOLUL II:** **Mecanismul de stopare a ajutorului de stat/de minimis**

 **Art. 7. -** (1) Comisia, responsabilă cu implementarea și monitorizarea schemelor de ajutor de stat/ de minimis aprobate pentru rezidenții Parcului industrial lucrează în ședințe de lucru, convocată de secretarul comisiei periodic, pentru evaluarea cererilor de acord de principiu, respectiv pentru monitorizarea ajutoarelor aprobate și plătite. În urma ședinței de monitorizare Comisia emite un proces-verbal de monitorizare în care consemnează situația de fapt constatată și face propuneri de stopare și/recuperare a ajutorului de stat/ de minimis plătit.

 (2) În baza procesului verbal al Comisiei Direcția Generală Economică și Finanțe Publice Municipale emite deciziile de stopare/recuperare a ajutorului de stat/ de minimis aplicat.

 **Art. 8. -** Decizia de stopare/recuperare a ajutorului de stat/de minimis trebuie să conţină cel puţin următoarele elemente:

 a) emitentul deciziei, sediul social şi codul de identificare al acestuia;

 b) numărul şi data deciziei;

 c) denumirea operatorului economic;

 d) codul unic de înregistrare;

 e) domiciliul/sediul fiscal;

 f) obiectul deciziei;

 g) motivele de fapt şi de drept care au condus la emiterea deciziei;

 h) temeiul legal şi modalitatea de acordare a ajutorului de stat/de minimis;

 i) cuantumul ajutorului de stat de care trebuie rambursat și a dobânzii aferente, dacă se cunoaște data recuperării integrale a ajutorului plătit;

 j) perioada pentru care s-a calculat suma de recuperat, respectiv dobânda aferentă;

 k) temeiul legal în baza căruia s-a dispus stoparea ajutorului de stat/de minimis;

 l) data la care se realizează stoparea acordării ajutorului de stat, respectiv data producerii situaţiei de fapt care determină, potrivit prevederilor legale, măsura stopării;

 m) contul IBAN în care urmează să fie rambursată suma stabilită spre recuperare și titularul acestuia;

 n)termenul de scadență al obligației de rambursare;

 o) temeiul legal al puterii executorii a deciziei;

 p) organul la care se poate depune contestaţia şi termenul de depunere a acesteia;

 r) numele şi semnătura persoanelor împuternicite din cadrul organului emitent.

 **Art. 9. -** Decizia de stopare/recuperare se comunică în termen de 5 zile:

 a) întreprinderii beneficiare;

 b) administratorului Parcului industrial;

 **Art. 10. -** Compartimentul de specialitate responsabil din cadrul Primăriei pune în aplicare decizia de stopare și ia măsurile necesare recuperării sumelor rambursabile.

**CAPITOLUL III:** **Mecanismul aplicat stabilirii sumelor de recuperat și procedurile de recuperare a ajutoarelor de stat/de minimis plătite rezidenților Parcului industrial**

 **Art. 11. - Rata dobânzii utilizată pentru determinarea cuantumului dobânzii de recuperat**

 (1) Rata dobânzii utilizată pentru determninarea cuantumului dobânzii de recuperat este rata publicată de Comisia Europeană, în vigoare la data la care ajutorul care trebuie rambursat sau recuperat a fost pus la dispoziția beneficiarului pentru prima dată, la care se adaugă 100 de puncte de bază.

 (2) Rata dobânzii se aplică de la data la care ajutorul care trebuie rambursat/ recuperat a fost pus la dispoziția beneficiarului pentru prima dată. Cu toate acestea, la calculul dobânzii se au în vedere dispozițiile reglementărilor speciale aplicabile în domeniul impozitelor și taxelor locale, privitor la scadența obligațiilor de plată a sumelor care constituie ajutorul de stat/ de minimis.

 (3) În cazul în care trece mai mult de un an de la data la care a fost stabilit ajutorul de stat/de minimis ce trebuie recuperat şi până la data recuperării ajutorului, dobânda se recalculează la intervale de un an, având ca bază rata de referinţă în vigoare în momentul recalculării comunicată de către Comisia Europeană pentru România.

 (4) Cuantumul ajutorului de rambursat se stabilește la propunerea Comisiei prin decizia de stopare/recuperare.

 (5) Dobânzile se calculează automat conform prezentei norme și a regulilor stabilite de Comisia Europeană sau legislația națională aplicabilă în domeniu.

 (6) Cuantumul dobânzii este variabilă în funcție de data plății integrale a ajutoarelor de recuperat, motiv pentru care valoarea finală încasată se consemnează la rambursarea integrală a tuturor sumelor datorate într-o decizie de stabilire a dobânzii aferente ajutorului de stat recuperat, care va cuprinde cel puțin:

 a) emitentul deciziei, sediul social şi codul de identificare al acestuia;

 b) numărul şi data deciziei;

 c) denumirea operatorului economic;

 d) codul unic de înregistrare;

 e) domiciliul fiscal;

 f) obiectul deciziei;

 g) motivele de fapt şi de drept care au condus la emiterea deciziei;

 h) temeiul legal şi modalitatea de acordare a ajutorului de stat/de minimis;

 i) cuantumul ajutorului de stat de care trebuia rambursat și a dobânzii aferente;

 j) perioada pentru care s-a calculat suma de recuperat, respectiv dobânda aferentă;

 k) temeiul legal în baza căruia s-a dispus stoparea ajutorului de stat/de minimis;

 l) data la care s-a realizat stoparea acordării ajutorului de stat;

 n)termenul de scadență al obligației de rambursare;

 p) organul la care se poate depune contestaţia şi termenul de depunere a acesteia;

 r) numele şi semnătura persoanelor împuternicite din cadrul organului emitent.

 (7) Decizia de stabilire a dobânzii aferente ajutorului de stat recuperat se comunică:

 a) întreprinderii beneficiare;

 b) administratorului Parcului industrial, spre informare.

 **Art. 12. -** **Executarea silită a ajutoarelor de stat/ de minimis de recuperat**:

 (8) Executarea silită a ajutoarelor de stat/ de minimis stabilite a fi recuperate este de competența organului fiscal local, fiindu-i aplicabile procedurile de executare silită reglementate de Legea nr. 207/2015 privind Codul de procedură fiscală, cu modificările și completările ulterioare.

 (9) Sumele realizate ca urmare a recuperării ajutoarelor de stat/ de minimis plătite, inclusiv dobânzile aferente, se fac venit la bugetul local al municipiului Sfântu Gheorghe.

**DIRECȚIA GENERALĂ ECONOMICĂ ȘI FINANȚE PUBLICE MUNICIPALE**

**Nr. 27683/ 21.04.2022**

**RAPORT DE SPECIALITATE**

 **la Proiectul de hotărâre privind aprobarea Normelor metodologice pentru reglementarea procedurilor aplicate de către furnizorul ajutorului de stat/ de minimis pentru stoparea/recuperarea ajutorului de stat/de minimis aprobat pentru rezidenții Parcului Industrial “Sepsiipar”**

Potrivit dispozițiilor art. 25 al Ordonanţei de urgenţă nr. 77 din 3 decembrie 2014 privind procedurile naţionale în domeniul ajutorului de stat, precum şi pentru modificarea şi completarea Legii concurenţei nr. 21/1996, cu modificările și completările ulterioare:

*(1) Monitorizarea ajutoarelor de stat sau de minimis acordate se realizează, pentru fiecare măsură în parte, de către furnizorul/administratorul măsurii, după caz. Aceştia pot să realizeze, cu respectarea prevederilor legale în vigoare, controale la faţa locului şi sunt obligaţi să verifice respectarea condiţiilor de acordare a ajutoarelor şi să dispună măsurile ce se impun în situaţia în care aceste condiţii nu au fost respectate*.

*(4) În aplicarea prevederilor alin. (1), furnizorul sau administratorul, după caz, emite decizii prin care se dispune stoparea sau recuperarea ajutoarelor de stat sau de minimis acordate. Aceste decizii au caracter de titlu executoriu.*

*(5)* *În vederea îndeplinirii obligaţiilor prevăzute la alin. (4), furnizorii emit, prin acte normative sau administrative, norme metodologice proprii.*

În conformitate cu prevederile art. 14 din Schema privind acordarea ajutoarelor de minimis pentru investiţiile realizate în parcurile industriale aprobată prin Ordinul nr. 2980 din 24 septembrie 2013 privind aprobarea condiţiilor de acordare a măsurilor de sprijin pentru investiţiile realizate în parcurile industriale: *(2)Furnizorii de ajutor de stat au obligaţia de a supraveghea permanent ajutoarele de stat acordate, aflate în derulare, şi de a dispune măsurile care se impun în cazul nerespectării condiţiilor impuse prin prezenta schemă sau prin legislaţia naţională ori europeană aplicabilă la momentul respectiv*. *(3)În cazul în care se constată că au fost încălcate condiţiile prevăzute de legislaţia în domeniul ajutorului de minimis, furnizorul va lua toate măsurile necesare pentru recuperarea sumelor acordate.*

*(4)Ajutorul de minimis care trebuie rambursat sau recuperat include şi dobânda aferentă, datorată de la data plăţii până la data recuperării sau a rambursării.*

Potrivit art. 2 și art. 3 al Instrucţiunilor privind procedura de calculare a dobânzii în cazul ajutorului de stat sau de minimis care trebuie rambursat sau recuperat, adoptate prin Ordinul Consiliului Concurenței nr. 386/2020:

*(1)* *Ajutorul de stat sau de minimis care trebuie rambursat sau recuperat include şi dobânda aferentă.*

*(2)Dobânda este datorată de la data efectuării plăţii de către furnizor a ajutorului de stat sau de minimis până la data recuperării sau a rambursării integrale a acestuia.*

*(3)Cuantumul dobânzii este calculat pe baza unei rate adecvate, specifică României, stabilită de către Comisia Europeană.*

*(4)Ratele dobânzii prevăzute la alin. (3), în vigoare şi anterioare, sunt publicate de Comisia Europeană în Jurnalul Oficial al Uniunii Europene şi, cu titlu de informare, pe pagina de internet a Direcţiei generale concurenţă a Comisiei Europene.*

*(5)Cuantumul dobânzii care trebuie rambursată sau recuperată, ratele dobânzii utilizate, precum şi perioada pentru care s-a calculat dobânda se stabilesc prin act administrativ emis, după caz, de către furnizor, administrator sau organ fiscal competent şi, respectiv, prin decizie a Consiliului Concurenţei.*

*Art. 3 Metoda de aplicare a ratei dobânzii: (1)Rata dobânzii ce urmează să se aplice este rata publicată de Comisia Europeană, în vigoare la data la care ajutorul care trebuie rambursat sau recuperat a fost pus la dispoziţia beneficiarului pentru prima dată, la care se adaugă 100 de puncte de bază.*

*(2)Rata dobânzii prevăzută la alin. (1) se aplică pe o bază compusă până la data recuperării sau rambursării ajutorului. Dobânzile acumulate pe parcursul anului precedent produc dobânzi în fiecare an următor.*

*(3)Rata dobânzii prevăzută la alin. (1) se aplică de-a lungul întregii perioade până la data recuperării sau rambursării.*

Având în vedere aprobarea de către Consiliul local al municipiului Sfântu Gheorghe a acordurilor de principiu în baza cărora s-au plătit ajutoare de minimis rezidenților parcului industrial “Sepsiipar”, sub formă de facilități fiscale, în condițiile art. 20 din Legea nr. 186 din 25 iunie 2013 privind constituirea şi funcţionarea parcurilor industriale, ale art. 456 alin. (1) lit. i), respectiv art. 464 alin. (1) lit. n) din Legea nr. 227/2015 privind Codul fiscal, cu modificările și completările ulterioare și ale Schemei privind acordarea ajutoarelor de minimis pentru investiţiile realizate în parcurile industriale aprobate prin Ordinul nr. 2980/ 2013;

Sub condiția parcurgerii procedurilor de elaborare și de aducere la cunoștință publică a proiectului de act normativ, prevăzute la art. 7 din Legea nr. 52/2003 privind transparenţa decizională în administraţia publică, republicată cu modificările și completările ulterioare;

Având în vedere că proiectul de hotărâre reglementează o metodologie care intră în competența de aprobare a Consiliului local și îndeplinește toate condițiile de legalitate stabilite de legislația europeană și națională aplicabilă în demoneiul ajutorului de stat/ de minimis, înaintăm proiectul de hotărâre spre dezbatere și aprobare.

 Director general Șef serviciu

 Veress Ildikó Lukáts Mária

**PRIMARUL MUNICIPIULUI SFÂNTU GHEORGHE**

Nr. 27680/21.04.2022

**REFERAT DE APROBARE**

 **la Proiectul de hotărâre privind aprobarea Normelor metodologice pentru reglementarea procedurilor aplicate de către furnizorul ajutorului de stat/ de minimis pentru stoparea/recuperarea ajutorului de stat/de minimis aprobat pentru rezidenții Parcului Industrial “Sepsiipar”**

În urma înființării Parcului Industrial “Sepsiipar”, respectiv obținerii Titlului de Parc industrial de către administratorul SC Sepsiipar SRL, s-au creat condițiile legale pentru investitorii care doresc să-și desfășoară activitatea în cadrul parcului industrial, de a beneficia de facilități fiscale, sub forma de renunțări la venituri bugetare de natura taxelor și impozitelor datorate de rezidenții parcului.

Dreptul rezidenților de a beneficia de ajutor de minimis s-a conferit prin acorduri de principiu aprobate de Consiliul local în condițiile de eligibilitate stabilite de Schema privind acordarea ajutoarelor de minimis pentru investiţiile realizate în parcurile industriale aprobată prin Ordinul nr. 2980 din 24 septembrie 2013 privind aprobarea condiţiilor de acordare a măsurilor de sprijin pentru investiţiile realizate în parcurile industriale.

Legislația europeană și națională aplicabilă ajutoarelor de stat/ de minimis prevede totodată obligația furnizorului ajutorului de minimis de monitorizare a ajutoarelor plătite, aprobarea procedurilor de monitorizare intrând în competența exclusivă a furnizorului ajutorului de stat/ de minimis sub forma actelor normative administrative.

Poriectul de hotărâre propus spre aprobare reglementează procedurile ce urmează a fi aplicate pentru stoparea/recuperarea ajutorului de stat/de minimis aprobat pentru rezidenții Parcului Industrial “Sepsiipar”de către furnizorul ajutorului de stat/ de minimis, Consiliul local al municipiului Sfântu Gheorghe, prin compartimentele de specialitate aparținând structurii funcționale a Primăriei, respectiv comisia de specialitate numită cu atribuții de analiză și monitorizare a ajutoarelor de stat/ de minimis furnizate rezidenților Parcului industrial “Sepsiipar”.

Având în vedere că metodologia înaintată spre dezbatere îndeplinește toate condițiile de legalitate, rog Consiliul local să aprobe proiectul de hotărâre astfel cum a fost elaborat.

**Primarul municipiului Sfântu Gheorghe**

**Antal Árpád András**